Taute: Met skete kan jy nie onderhandel | Netwerk24
Taute: Met skete kan jy nie onderhandel
Deur Marnus Kok 09 November 2018 21:15
Jaco Taute in aksie vir die Westelike Provinsie tydens 'n Curriebeker-wedstryd in 2015. Foto: Gallo Images
'n Rugbyspeler kan nie oor sy toekoms onderhandel wanneer hy langs die kantlyn is nie, sê Jaco Taute, 'n oud-Bok, wat vir die Ierse klub Munster speel.
Die 27-jarige Taute, wat in 2016 sy heil in Ierland gaan soek het, se kontrak met Munster verstryk in Junie 2019.
"Ek is oopkop oor my toekoms. Munster is baie goed vir my en ek geniet dit hier. Ek sal kyk hoe dinge ontvou, maar 'n ou moet speel om oor jou toekoms te kan onderhandel," sê Taute, 'n veelsydige agterspeler.
Hy het onlangs 'n kniebesering opgedoen in 'n wedstryd teen die Cardiff Blues, dieselfde span teen wie hy verlede jaar ook sy knieligamente geskeur het.
Die eerste besering het hom omtrent 'n jaar langs die kantlyn gehou en hy was nét terug op die veld, toe slaan die noodlot weer toe.
"Ek het teen Cardiff Blues 'n stamp teen die knie gekry, wat my weer ses weke van die veld gehou het. Dit is nie maklik om positief te bly nie, die enigste ding wat dit makliker maak, is dat ek weet wat die besering behels," sê Taute.
Voor daai besering was Taute, wat die Springbokke in drie toetse verteenwoordig het en vir die Leeus en Stormers in Suid-Afrika uitgedraf het, 'n sensasie vir Munster.
Jaco Taute word op die veld behandel tydens Munster se wedstryd laat in September teen die Cardiff Blues in Limerick. Foto: Getty Images
Hy is selfs ná die 2016/'17-Pro12-seisoen in die kompetisie se Droomspan ingesluit.
Taute sê egter hy is weer fiks en hoop om vir Munster se volgende Pro14-wedstryd, oor twee weke teen die Italiaanse klub Zebre, oorweeg te word.
Hy besef egter maar te goed dat hy nie net in die span gaan instap nie.
"Voor daardie besering (verlede jaar) was ek die eerste keuse in my posisie. Die beserings het meegebring dat ek in die rangorde geval het.